钦定古今图书集成/明伦汇编/官常典/第724卷 > 阎进 朱𪟝
## 钦定古今图书集成/明伦汇编/官常典/第724卷 > 阎进 朱𪟝

按《宋史忠义传》：“进隶宣武。建炎初，遣使通问，进从行。
既至云中府，金人拘留使者，散处之，进亡去，追还。留
守高庆裔，问何为亡，进曰：‘思大宋尔’。又问：‘郎主待汝
有恩，汝亡何故’？进曰：‘锦衣玉食，亦不恋也’。庆裔义而
释之。凡三亡，乃见杀。临刑，进谓行刑者：‘吾南向受刃，
南则我皇帝行在也’。行刑者曳其臂，令面北，进踊身”
直起，盘旋数四，卒南乡就死。进武校尉朱𪟝亦从之，
分在粘罕所。𪟝见粘罕数日，遽求妻室。粘罕喜，令择
所掳内人妻之。𪟝取最丑者，人莫谕其意。不半月亡
去，追之还，粘罕大怒，𪟝含笑死梃下。盖𪟝求妻者，所
以固粘罕也。